Liefdesdriehoek: Vrou erken sy het kêrel help vermoor | Maroela Media
Liefdesdriehoek: Vrou erken sy het kêrel help vermoor
ŉ Vrou van die Oos-Rand wat in ŉ liefdesdriehoek betrokke was, het glo erken dat sy, haar minnaar en dié se vriend die afgelope naweek haar kêrel vermoor het.
Sers. Styles Maome, ŉ polisiewoordvoerder, het Donderdag gesê die drie het glo die vrou se kêrel, saam met wie sy gebly het, in die Makause informele nedersetting naby Germiston om die beurt met ŉ skerp voorwerp gesteek.
“Die vrou het Vrydagaand saam met haar 28-jarige minnaar en sy vriend gaan drankies drink toe hulle geld opgeraak het,” het Maome gesê. “Sy het aan die twee mans gesê sy weet haar kêrel het sy salaris gekry en hulle kan hom gaan beroof.”
Die drie het die kêrel by sy plakkershuis oorrompel. Die minnaar het hom glo eerste met ŉ skerp voorwerp in sy onderlyf gesteek.
“Die drie het toe die geld in die huis gesoek, maar kon niks kry nie. Hulle het ŉ DVD-speler en twee dekodeerders gevat. Hulle was reeds op pad toe die vrou ontdek die slagoffer haal steeds asem. Sy het hom ook met die skerp voorwerp gesteek,” het Maome bygevoeg. “Die vriend het die man toe ook met die skerp voorwerp gesteek.”
Hulle het hierna glo die slagoffer ontklee en met die man se bebloede klere gevlug.
Die polisie het die vrou ná die voorval ondervra en sy het skuld beken op die moord. “Die minnaar het op sy beurt ook skuld beken. Die slagoffer se DVD-speler is ook in sy huis gevind.”
Die kêrel het aan die polisie gesê hulle het die slagoffer se klere en die twee dekodeerders verbrand.
Die polisie het intussen die vriend opgespoor en al drie is in hegtenis geneem op ŉ aanklag van moord.
Die verdagtes het Woensdag in die Germiston-landdroshof verskyn. Die saak is tot 14 Oktober uitgestel vir verdere ondersoek. Hulle bly in aanhouding tot dan.
Gauteng germiston moord
Ebola-skrik by Potchefstroom-hospitaal
Renosterstropery: Drie renosters in Limpopo geskiet
Ek verstaan nie die sin nie dalk “aan die brand gesteek”?
“Die kêrel het aan die polisie gesê hulle het die slagoffer se klere en die twee dekodeerders aan die verbrand.”
Ons vra om verskoning vir die fout wat ingesluip het. Ons het die wysiging aangebring.
Goeie genade. Sommer net so. Asof dit hare-kam of tandeborsel is. Besluit sommer nou doen ons dit, dit dit ook en daar gaan hulle.